Komisijos sprendimas
1997 m. sausio 24 d.
leidžiantis neištrinamais spaudmenimis pateikti nurodytą informaciją ant aliejinių ir pluoštinių augalų sėklos pakuočių ir iš dalies keičiantis Sprendimą 87/309/EEB, leidžiantį neištrinamais spaudmenimis pateikti nurodytą informaciją ant tam tikrų rūšių pašarinių augalų sėklų pakuočių
(97/125/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla [1] su paskutiniais pakeitimais, padarytais Direktyva 46/72/EB [2], ypač į jos 10 straipsnio 1 dalies a punktą,
atsižvelgdama į 1969 m. birželio 30 d. Tarybos direktyvą 69/208/EEB dėl prekybos aliejinių ir pluoštinių augalų sėkla [3] su paskutiniais pakeitimais, padarytais Direktyva 96/72/EB, ypač į jos 10 straipsnio 1 dalies a punktą,
kadangi pašarinių augalų sėklos ir aliejinių bei pluoštinių augalų sėklos paprastai negalima pateikti į rinką, jei jų pakuotės nėra nepažymėtos oficialia etikete atitinkamai pagal Direktyvos 66/401/EEB ir Direktyvos 69/208/EEB nuostatas;
tačiau kadangi gali būti leista neištrinamais spaudmenimis pateikti nurodytą informaciją ant pačios pakuotės pagal patvirtintą etiketės pavyzdį;
kadangi Komisija Sprendimu 80/755/EEB [4] su paskutiniais pakeitimais, padarytais Sprendimu 81/109/EEB [5], jau davė tokį leidimą javų sėklos atveju, o Sprendimu 87/309/EEB [6] su paskutiniais pakeitimais, padarytais Sprendimu 88/493/EEB [7] - tam tikrų pašarinių augalų rūšių sėklos atveju;
kadangi pagal šiuos sprendimus toks leidimas buvo duotas tam tikromis sąlygomis, užtikrinančiomis, kad už viską bus atsakinga sertifikavimo institucija;
kadangi minėtoji sistema buvo veiksminga;
kadangi dabar reikėtų leisti ženklinti aliejinių ir pluoštinių augalų sėklą;
kadangi pašarinių augalų rūšių atveju reikėtų šį leidimą taikyti visoms Direktyvoje 66/401/EEB išvardytoms rūšims;
kadangi šioje direktyvoje numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybėms narėms leidžiama 2 dalyje nustatytomis sąlygomis oficialiai kontroliuojant pateikti nurodytą informaciją neištrinamais spaudmenimis ant aliejinių ir pluoštinių augalų "elitinės sėklos" ir visų kategorijų "sertifikuotos sėklos" pakuočių.
2. 1 dalyje minėtas leidimas duodamas šiomis sąlygomis:
a) nurodyta informacija neištrinamais spaudmenimis išspausdinama arba įspaudžiama ant pakuotės;
b) spaudmenų arba spaudo maketas ir spalva atitinka konkrečioje valstybėje narėje naudojamos etiketės pavyzdį;
c) pateikiant nurodytą informaciją, išspausdinama arba įspaudžiama bent jau Direktyvos 69/208/EEB IV priedo A dalies a punkto 3 ir 4 papunkčiuose nurodyta informacija, jei mėginiai paimami pagal minėtos direktyvos 7 straipsnio 2 dalį, o informacija išspausdinama arba įspaudžiama oficialiai arba oficialiai prižiūrint;
d) be nurodytos informacijos, kiekviena pakuotė turi oficialiai suteiktą individualų serijos numerį, kurį pakuotės gamintojas neištrinamais spaudmenimis turi išspausdinti arba įspausti ant pačios pakuotės; minėtoji firma praneša sertifikavimo institucijai pagamintų pakuočių skaičių, įskaitant jų serijos numerius;
e) sertifikavimo institucija registruoja tokiu būdu pažymėtos sėklos kiekį, įskaitant kiekvienos partijos pakuočių skaičių ir turinį bei d punkte minėtus serijos numerius;
f) sertifikavimo institucija turi teisę tikrinti gamintojo dokumentus.
2 straipsnis
Sprendimas 87/309/EEB iš dalies keičiamas taip:
1 straipsnio 1 dalyje žodžiai "pašarinių žirnių ir pašarinių pupų" pakeičiami "pašarinių augalų rūšių".
3 straipsnis
Valstybės narės praneša Komisijai sąlygas, kuriomis jos suteikia 1 straipsnyje minėtą leidimą. Komisija apie tai praneša kitoms valstybėms narėms.
4 straipsnis
Šis sprendimas skirtas valstybėms narėms.
Priimta Briuselyje, 1997 m. sausio 24 d.